
Tisztelt Képviselő-testület!


Borzavár Községi Önkormányzat Képviselő-testületének a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 6/2018. (VI.18.) önkormányzati rendelete (a továbbiakban: Önk. rendelet, 1. melléklet) 2018. június 19. napján lépett hatályba.

A magyar építészetről szóló 2023. évi C. törvény 225. § (11) bekezdése értelmében felhatalmazást kap a települési önkormányzat (fővárosban a fővárosi és a fővárosi kerületi önkormányzat is), hogy a széles körű társadalmi bevonás és a nyilvánosság biztosítása érdekében, a helyi adottságoknak megfelelően rendeletben állapíthatja meg a településterv és a kézikönyv készítéséhez, módosításához a lakossággal, az érdekképviseleti, civil és gazdálkodó szervezetekkel, a vallási közösségekkel, valamint a település közigazgatási területén működő nemzetiségi önkormányzattal, több nemzetiségi önkormányzat esetén valamennyi nemzetiségi önkormányzattal történő partnerségi egyeztetés részletes szabályait.

A jelenleg hatályos Önk. rendelet a helyi partnerségi rendelettel kapcsolatban magasabb rendű jogszabályokban megfogalmazott követelményeknek nem felel meg, így az mindenképpen beavatkozást igényel.

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendelet (a továbbiakban: Korm. rendelet) a településtervek elfogadása és módosítása kapcsán előírja a partnerségi eljárási cselekmények szabályait, eljárásrendjét. 

A Korm. rendeletben megfogalmazott szabályoknál szigorúbb, illetve attól eltérő helyi szabályozás megalkotása nem indokolt.

A fentiekre való tekintettel, a párhuzamos szabályozás elkerülése érdekében javaslom a jelenlegi Önk. rendelet hatályon kívül helyezését.

Kérem a Tisztelt Képviselő-testületet az előterjesztés megtárgyalására és a rendelet-tervezet elfogadására. 

Borzavár, 2026. január 20.




Skobrák Viktória
polgármester
1. 
melléklet
Borzavár Községi Önkormányzat Képviselő-testületének 
6/2018. (VI.18.) önkormányzati rendelete 
a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól
	


Borzavár Községi Önkormányzat Képviselő-testülete a településkép védelméről szóló 2016. évi LXXIV. törvény 12. § (4) bekezdésben kapott felhatalmazás alapján, az Alaptörvény 32. cikk (2) bekezdésében és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában meghatározott feladatkörében eljárva a következőket rendeli el:


1.    A rendelet hatálya

1. § E rendelet hatálya Borzavár Község településfejlesztési koncepciójának, integrált településfejlesztési stratégiájának, településrendezési eszközeinek, településképi arculati kézikönyvének és településképi rendeletének készítése, módosítása során a 2. § szerinti partnerekre, valamint a partnerségi egyeztetés szabályaira terjed ki.

2. A partnerek meghatározása

2. § A partnerségi egyeztetésben az alábbi természetes személyek, jogi személyek és jogi személyiséggel nem rendelkező szervezetek (a továbbiakban: partnerek) vehetnek részt:
            a)  a település közigazgatási területén ingatlannal rendelkezni jogosult természetes  vagy jogi személy vagy jogi személyiséggel nem rendelkező szervezet, 
            b) a településen bejegyzett székhellyel és telephellyel rendelkező gazdasági társaságok,
            c)  borzavári székhellyel cégnyilvántartásba bejegyzett civil szervezet,
            d) Borzaváron működő elismert egyház,
            e) területi illetékességű szakmai kamarák,
            f) a környezet védelmének általános szabályairól szóló 1995. évi LIII. törvény 98. § (2) bekezdés a) pontja alapján a településrendezési eszközök véleményezési eljárásába írásban bejelentkező szervezetek,
            g) önkormányzati hivatal szervei,
            h) külön településrendezési szerződés megkötésével indított eljárás esetén a településrendezési szerződés szerinti költségviselő,
            i) településrendezési eszköz módosítása esetén az a)-h) pontban érdekeltek közül az, akit a módosítás érint.


3. A partnerek tájékoztatásának módja és eszközei

3. § (1) Koncepció vagy stratégia készítése esetén a partnerek tájékoztatása – a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Korm. rendelet) szerinti előzetes és munkaközi tájékoztató keretében a Korm. rendelet 29/A. § (1) és (2) bekezdésben meghatározott módon és a Zirci Közös Önkormányzati Hivatal Borzavári Kirendeltség épületében lévő hirdetőtáblán történik.

(2) Koncepció vagy a stratégia módosítása esetén a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében – a www.borzavar.hu honlapon és a Zirci Közös Önkormányzati Hivatal Borzavári Kirendeltség épületében lévő hirdetőtáblán közzétett hirdetmény útján történik. 

4. § (1) Településképi arculati kézikönyv (a továbbiakban: kézikönyv), a településképi rendelet készítése vagy módosítása esetén a partnerek tájékoztatása – a Korm. rendelet szerinti előzetes és munkaközi tájékoztató keretében a Korm. rendelet 29/A. § (1) és (2) bekezdésben meghatározott módon és a Zirci Közös Önkormányzati Hivatal Borzavári Kirendeltség épületében lévő hirdetőtáblán történik.

(2) A kézikönyv, településképi rendelet módosítása esetén a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében – a www.borzavar.hu honlapon és a Zirci Közös Önkormányzati Hivatal Borzavári Kirendeltség épületében lévő hirdetőtáblán közzétett hirdetmény útján történik.

5. § (1) Településrendezési eszközök teljes eljárásban történő készítése, módosítása esetén a partnerek tájékoztatása, a Korm. rendelet szerinti előzetes és munkaközi tájékoztató keretében, a Korm. rendelet 29/A. § (1) és (2) bekezdésben meghatározott módon és a Zirci Közös Önkormányzati Hivatal Borzavári Kirendeltség épületében lévő hirdetőtáblán történik.

(2) Településrendezési eszközök egyszerűsített eljárásban történő készítése, módosítása esetén a partnerek tájékoztatása az elkészült tervezetről, a Korm. rendelet szerinti munkaközi tájékoztató keretében, a Korm. rendelet 29/A. § (1) és (2) bekezdésben meghatározott módon és a Zirci Közös Önkormányzati Hivatal Borzavári Kirendeltség épületében lévő hirdetőtáblán történik.

       (3) Településrendezési eszközök tárgyalásos eljárásban történő készítése, módosítása esetén - a (4) bekezdés szerinti eset kivételével - a partnerek tájékoztatása az elkészült tervezetről a Korm. rendelet szerinti munkaközi tájékoztató keretében, a Korm. rendelet 29/A. § (1) és (2) bekezdésben meghatározott módon és a Zirci Közös Önkormányzati Hivatal Borzavári Kirendeltség épületében lévő hirdetőtáblán történik.

 (4) Településrendezési eszköz készítésének vagy módosításának tárgyalásos eljárása során - a Kormány által rendeletben kihirdetett veszélyhelyzet esetén, Borzaváron a veszélyhelyzet következményeinek a felszámolása vagy a további, közvetlenül fenyegető veszélyhelyzet megelőzése miatt indokolt -, a partnerek tájékoztatása az elkészült tervezetről a Korm. rendelet szerinti munkaközi tájékoztató keretében, a www.borzavar.hu honlapon közzétett hirdetmény útján történik.

(5)  Településrendezési eszközök állami főépítészi eljárásban történő készítése, módosítása esetén a partnerek tájékoztatása az elkészült tervezetről, a Korm. rendelet szerinti munkaközi tájékoztató keretében, a www.borzavar.hu honlapon közzétett hirdetmény útján történik.

6. § (1) A hirdetménynek – előzetes tájékoztató esetén - tartalmaznia kell:
     a) a Korm. rendelet 37. § (3) bekezdésében foglaltakkal összhangban az érintett államigazgatási szervek számára tájékoztatásra megküldött dokumentáció tartalmával megegyező dokumentumot,
     b) a partnerek észrevételeinek benyújtására nyitva álló határidőt és
     c) a postacímet vagy elektronikus levélcímet, ahova az észrevétel megküldhető.

   (2) A hirdetménynek – munkaközi tájékoztató esetén - tartalmaznia kell:
            a) az érintett államigazgatási szervek számára véleményezésre megküldött dokumentáció tartalmával megegyező dokumentumot, 
     b) tárgyalásos és állami főépítészi eljárás esetén, legalább a tervezet összefoglaló leírását és az elkészült jóváhagyandó munkarészeket,
     c) a partnerek észrevételeinek benyújtására nyitva álló határidőt és
     d) a postacímet vagy elektronikus levélcímet, ahova az észrevétel megküldhető.


4. A javaslatok, vélemények dokumentálásának, elfogadásának és 
nyilvántartásának módja

7. § (1) A partnerek a lakossági fórumon szóban észrevételt tehetnek, amelyet jegyzőkönyvbe kell foglalni. A lakossági fórumot követő 8 napon belül, valamint lakossági fórum hiányában a hirdetmény közzétételétől számított 8 napon belül a partnerek írásos észrevételeket tehetnek az alábbi módokon:
               a)    papíralapon Borzavár Község Polgármesterének (a továbbiakban: Polgármester) (8428 Borzavár, Fő út 43.) történő megküldéssel vagy
               b)    elektronikus levélben a hirdetményben meghatározott e-mail címre történő megküldéssel.

        (2) Azt a partnert, aki az (1) bekezdés szerint közzétett határidőn belül véleményt nem nyilvánított, javaslatot nem tett, a határidő leteltét követően hozzájáruló partnernek kell tekinteni, az egyeztetés további szakaszaiban és az elfogadási szakaszban egyaránt.

        (3) Tárgyalásos és állami főépítészi eljárásban érintett partnernek az egyeztető tárgyalást megelőző partnerségi egyeztetésben jogszabályon alapuló ellenvéleményt tett partnert kell tekinteni.

        (4) Az (1) bekezdés szerint beérkezett vélemények tisztázása érdekében a Polgármester a véleményező partnerrel meghívásos egyeztető tárgyalás keretében további egyeztetést kezdeményezhet, amelyről jegyzőkönyvet kell készíteni. 

        (5) Azt a partnert, aki a partnerségi egyeztetés során határidőn belül véleményt nem adott, vagy adott, de a (4) bekezdés szerinti meghívásos egyeztető tárgyaláson a meghívás ellenére nem vett részt, kifogást nem emelő partnernek kell tekinteni, az egyeztetés további szakaszaiban és az elfogadási szakaszban egyaránt.

          (6)  A beérkezett javaslatokat, véleményeket a főépítész az (1) bekezdésben megjelölt határidő elteltét követően továbbítja az arculati kézikönyv, településképi rendelet, fejlesztési dokumentum vagy a településrendezési eszköz készítésével vagy módosításával megbízott tervezőnek.

          (7)  A tervező a véleményekkel, javaslatokkal kapcsolatos szakmai véleményét – a tervezési szerződésben megállapított határidőben - megküldi az önkormányzat részére, a Polgármesternek címezve.

          (8)   A szakmai javaslatok alapján a főépítész a vélemények, javaslatok elfogadására, el nem fogadás esetén indokolására vonatkozó döntés-tervezetet készít.

8. § (1) A jelen rendeletben foglaltak szerint beérkezett véleményeket, javaslatokat a főépítész a tárgy és az eljárási szakasz rögzítésével, a beérkezés sorrendjében nyilvántartja. 

(2) Az (1) bekezdés szerinti nyilvántartás legalább az alábbiakat tartalmazza:
a) a véleményező, javaslattevő nevét, továbbá lakhelyét, székhelyét vagy telephelyét, 
b) a vélemény beérkezésének időpontját, 
c) a vélemény, javaslat rövid tartalmát,
d) a véleményezési szakaszt lezáró döntést követően a véleményt, javaslatot elfogadó, vagy elutasító képviselő-testületi határozat számát.

(3) Az (1) bekezdés szerinti dokumentumokat a közfeladatot ellátó szervek iratkezelésére vonatkozó szabályok szerint, az ott meghatározott határidőig kell őrizni.


5. Az elfogadott koncepció, stratégia, kézikönyv, településképi rendelet és településfejlesztési eszköz nyilvánosságát biztosító intézkedések

9. § A Polgármester – a feladatkör szerint illetékes szervezeti egységek útján – gondoskodik az elfogadott vagy módosított koncepció, stratégia, kézikönyv, településképi rendelet és településrendezési eszköz elfogadást, módosítást követő 15 napon belüli közzétételéről, a www.borzavar.hu honlapon. 

10. § Az elfogadott koncepcióról, stratégiáról és ezek módosításáról szóló, - a Korm. rendelet 30. § (13) bekezdésben foglaltak szerinti - tájékoztatásról a Polgármester a főépítész útján gondoskodik.


6. Záró rendelkezések

11. § Ez a rendelet a kihirdetését követő napon lép hatályba.


Borzavár, 2018. június 18. 

	Dócziné Belecz Ágnes	Sümegi Attila
                                         	polgármester	jegyző

Záradék: 

A rendelet 2018. június 19. napján lép hatályba.

Borzavár, 2018. június 18.

	Sümegi Attila
                                                                                                         	jegyző




RENDELET TERVEZET

Borzavár Községi Önkormányzat Képviselő-testületének 
……/2026.  (…) önkormányzati rendelete

[bookmark: _Hlk219384710]a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 6/2018. (VI.18.) önkormányzati rendelet hatályon kívül helyezéséről


[1] Jelen rendelet célja a partnerségi egyeztetés szabályairól szóló rendelet hatályon kívül helyezése, a magasabb szintű jogszabályban szabályozott kérdések és eljárásrend tekintetében a párhuzamos szabályozás elkerülése érdekében.
 
[2] A Borzavár Községi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

1. § Hatályát veszti a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 6/2018. (VI.18.) önkormányzati rendelet.

2. § Ez a rendelet a kihirdetését követő napon lép hatályba.





Skobrák Viktória						Viziné dr. Horváth Judit
polgármester								jegyző	




INDOKOLÁS

Általános indokolás

Borzavár Községi Önkormányzat Képviselő-testületének a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 6/2018. (VI.18.) önkormányzati rendelete (a továbbiakban: Önk. rendelet, 1. melléklet) 2018. június 19. napján lépett hatályba.

A magyar építészetről szóló 2023. évi C. törvény 225. § (11) bekezdése értelmében felhatalmazást kap a települési önkormányzat (fővárosban a fővárosi és a fővárosi kerületi önkormányzat is), hogy a széles körű társadalmi bevonás és a nyilvánosság biztosítása érdekében, a helyi adottságoknak megfelelően rendeletben állapíthatja meg a településterv és a kézikönyv készítéséhez, módosításához a lakossággal, az érdekképviseleti, civil és gazdálkodó szervezetekkel, a vallási közösségekkel, valamint a település közigazgatási területén működő nemzetiségi önkormányzattal, több nemzetiségi önkormányzat esetén valamennyi nemzetiségi önkormányzattal történő partnerségi egyeztetés részletes szabályait.

A jelenleg hatályos Önk. rendelet a helyi partnerségi rendelettel kapcsolatban magasabb rendű jogszabályokban megfogalmazott követelményeknek nem felel meg, így az mindenképpen beavatkozást igényel.

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendelet (a továbbiakban: Korm. rendelet) a településtervek elfogadása és módosítása kapcsán előírja a partnerségi eljárási cselekmények szabályait, eljárásrendjét. 

A Korm. rendeletben megfogalmazott szabályoknál szigorúbb, illetve attól eltérő helyi szabályozás megalkotása nem indokolt.

A fentiekre való tekintettel, a párhuzamos szabályozás elkerülése érdekében javaslom a jelenlegi Önk. rendelet hatályon kívül helyezését.



Részletes indokolás


1. §-hoz: Hatályon kívül helyező rendelkezést tartalmaz. 
2. §-hoz: Hatályba léptető rendelkezést tartalmaz. 



	


A településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 6/2018. (VI.18.) önkormányzati rendelet
hatályon kívül helyezéséről szóló
…/2026. (…) önkormányzati rendelet-tervezet
előzetes hatásvizsgálata
I. 
A 2011. január 1-jétől hatályos, a jogalkotásról szóló 2010. évi CXXX. törvény (a továbbiakban: Jat.) 17. §-a szerint: 

17. § (1) A jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell.
          (2) A hatásvizsgálat során vizsgálni kell
                    a) a tervezett jogszabály valamennyi jelentősnek ítélt hatását, különösen
                    aa) társadalmi, gazdasági, költségvetési hatásait,
                    ab) környezeti és egészségi következményeit,
                    ac) adminisztratív terheket befolyásoló hatásait, valamint
                    b) a jogszabály megalkotásának szükségességét, a jogalkotás elmaradásának várható következményeit, és
                   c) a jogszabály alkalmazásához szükséges személyi, szervezeti, tárgyi és pénzügyi feltételeket.
II.
A településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 6/2018. (VI.18.) önkormányzati rendelet hatályon kívül helyezéséről szóló önkormányzati rendelet-tervezetben (a továbbiakban: Tervezet) foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők.
1. A tervezett jogszabály valamennyi jelentősnek ítélt hatása.
E körben a Jat. szerint „különösen” a következő kategóriákat kell vizsgálni.
a) A jogszabály társadalmi, gazdasági, költségvetési hatásai
Társadalmi: nem releváns
Költségvetési: nem releváns 

b) A jogszabály környezeti és egészségi következményei
	A Tervezetnek környezeti és egészségügyi hatása nincs.

c) A jogszabály adminisztratív terheket befolyásoló hatásai
                   	A Tervezetnek adminisztratív terheket befolyásoló hatása nincs.  

      2.  A jogszabály megalkotásának szükségessége, a jogalkotás elmaradásának várható következményei
	 A párhuzamos szabályozás, a magasabb szintű jogszabállyal való ellentmondás miatt a hatályon kívül helyezés elmulasztása jogsértést eredményezne. 

      3.     A jogszabály alkalmazásához szükséges személyi, szervezeti, tárgyi és pénzügyi feltételek
A Tervezet elfogadása esetén a rendelet alkalmazása a jelenlegi szabályozáshoz képest többlet személyi, szervezeti és tárgyi feltételt nem igényel. 

